અને હકીકતે એ સમયે હેર ડિરેક્ટરની સાથે ગ્રોસ-રોસેનથી બે અધિકારીઓ પણ ભોંયરામાં આવ્યા હતા! પગથિયા સાથે તેમના જ બૂટના અથડાવાનો અવાજ આવી રહ્યો હતો. અધિકારીઓ અંધારામાં બોઈલર અને લ્યુસિયાની સામે જોતાં ઊભા રહ્યા ત્યારે ઓસ્કર તેમની બાજુમાં જ ઊભો રહ્યો! લ્યુસિયાના મનમાં વિચાર ઝબકી ગયો કે બસ, આ દિવસની જ રાહ જોવાની હતી! આજે કોઈકનો તો ભોગ ચડાવવાનો જ હશે, જેથી તેઓ સંતુષ્ટ થઈને ચાલ્યા જાય! લ્યુસિયા બોઈલરની થોડી આડશમાં બેઠી હતી, પરંતુ ઓસ્કરે તેને સંતાડવાનો કોઈ જ પ્રયત્ન ન કર્યો, ઉલટું પોતે તેની પાંગત પાસે આવીને ઊભો રહી ગયો.